Kitba ta' Jessica Sultana "Li ma taħdimx f'xogħol prekarju ma jfissirx biss li tieħu l-paga li hija tiegħek, iżda trid tieħu wkoll il-benefiċċji l-oħra li toffri l-liġi." Dan qalitu f'intervista mal-gazzetta KullĦadd Alexandra Gatt, id-Direttur għad-Dipartiment tar-Relazzjonijiet Industrijali u tal-Impjieg. Fissret kif l-Unjoni Ewropea dejjem tisħaq li jkun hemm xogħol diċenti. Xi ħaġa li hija wkoll missjoni tal-Gvern Malti tant li beda jitqassam fid-djar charter dwar id-drittijiet tal-ħaddiema. Żiedet tgħid: "Jekk int intitolat għal vacational leave għandek tieħdu, jekk int intitolat għal sick leave, jekk ma tiflaħx għandek tieħdu, in-nisa li huma tqal, li għandhom il-maternity leave u aktar għandhom jiħduhom bi dritt." L-għan li għalih dan iċ-charter qed jitqassam fid-djar Maltin u Għawdxin huwa biex ikompli jikber l-għarfien dwar dak li hemm stipulat fil-liġi fil-qasam tad-drittijiet tax-xogħol. Dan għax minkejja li huma bosta l-ħaddiema li għandhom pagi u kundizzjonijiet tajba, għad hawn ħaddiema li jeħtieġu protezzjoni minn kundizzjonijiet abbużivi. Għalhekk, fost il-punti li hemm informazzjoni dwarhom hemm dwar iż-żmien ta' prova, il-pagi, is-sigħat tax-xogħol u l-leave. Alexandra Gatt qalet li c-charter "huwa sommarju tal-liġi tax-xogħol li hija wiesgħa ħafna hekk kif għandek il-liġi kif ukoll 110 leġiżlazzjoni sussidjarja li joħorġu minnha. Dawk huma kollha drittijiet li għandhom il-ħaddiema." Saħqet li dan sar għal aktar għarfien kemm għall-ħaddiem kif ukoll għal min iħaddem biex hekk ikunu jafu x'inhuma d-drittijiet u anke l-obbligi tagħhom. Alexandra Gatt stqarret li jiltaqgħu ma' ħafna nies li ma għandhomx għarfien tal-liġi. "Ġieli kellna każijiet li hu mingħalih li għandu dak id-dritt, però aħna ngħidulu: 'Dak mhux id-dritt tiegħek,' però, ġieli jkun hemm każijiet li ngħidulhom: 'Le, inti għandek dritt għaliha dik il-ħaġa." Fissret kif, minkejja li d-Dipartiment qiegħed hemm partikolarment biex jara li l-liġi tiġi osservata, sostniet li, f'każi li jkun hemm min ma jsegwix il-liġi, jidħol l-infurzar. Żiedet tgħid: "Apparti minn hekk, iċ-charter fih il-paga minima standard li hija €4.20ċ fis-siegħa, però qed ngħidu wkoll li dawk il-kuntratturi li għandhom kuntratt mal-Gvern u għandhom ħaddiema tagħhom, dawn għandhom benefiċċji iżjed." Bħala eżempju semmiet kif jekk għandek cleaner li jaħdem f'uffiċċju, il-paga minima tiegħu telgħet għal €4.64ċ, filwaqt li security li qed jaħdem f'entità tal-Gvern, il-paga minima tiegħu telgħet għal €5.98ċ. Fit-tnedija taċ-charter, il-Ministru għad-Djalogu Soċjali, Affarijiet tal-Konsumatur u Libertajiet Ċivili, Helena Dalli, qalet li l-Gvern huwa impenjat li jara li kwalunkwe ksur tal-liġi tax-xogħol jew prattiki ta' xogħol prekarju jiġu eliminati. Fl-aħħar tliet snin il-Gvern saħħaħ il-qasam tal-ispettorat tad-Dipartiment tar-Relazzjonijiet Industrijali u tal-Impjieg. Dan sar billi ġew ingaġġati aktar spetturi tax-xogħol flimkien ma' investimenti oħra f'mezzi u sistemi tal-informatika, biex dawn l-ispetturi jkollhom l-għodod meħtieġa biex jagħmlu xogħolhom. Pass ieħor importanti fit-tisħiħ tad-drittijiet tal-ħaddiema kien l-introduzzjoni tal-avviż legali 68/2015 li l-għan ewlieni tiegħu huwa t-trażżin ta' prattiki ta' xogħol prekarju. Għal dan il-għan ġew ingaġġati uffiċjali li l-funzjoni tagħhom hija dik li jinvestigaw kuntratti tal-provvista ta' servizzi lill-Gvern. Barra minn hekk, f'każijiet ta' ksur, il-kuntratturi jitressqu quddiem it-Tribunal għas-Sanzjonijiet Kummerċjali bil-possibbiltà li jiġu blacklisted sa sentejn.